  Виталий Пронин "Признание" премиен пусъемъёс25-тӥ мартэ, Культуралэн нуналаз, Удмурт театре люкаллязы лулчеберет удысын ужасьёсты. Шаерысьтымы вылӥ кивалтӥсьёс культураез ӝутӥсьёслы дано нимъёс сётъязы, Правительстволэн «Признание» премиеныз 5 муртэ пусйизы.Шаерамы культура удысын ужасьёс ог 8 сюрс кузя лыдъясько. Культурая но туризмъя министр Владимир Соловьёв верамъя, соос пӧлын трос дунъямон но данъямон муртъёс. Таяз рад театре сӥё-дано ужрадэ ӧтемын устоосыз пӧлысь устоосыз.«Признание» премиен пусъё 2007-тӥ арысен. Туэ сое басьтон понна 14 мурт нюръяськиз. Ваньзы соос - сям-йылолъёсмес азинтыны но утьыны юрттӥсьёс. Нимысьтыз кылдытэм комиссия бырйиз 5 муртэ, котькудӥзлы 35 сюрс манет премия сётэмын.Кинъёс соос, «Признание» премиен дунъямъёс? Воткаысь «Юбилейной» культурая юртысь «Росинка» ансамбльысь балетмейстер Лилиана Морозова. Эгра ёросысь «Устолык» ансамблен кивалтӥсь Ольга Мединцева. Ува ёросысь Илья Змитрович. «Ретро» оркестрен 2007-тӥ арысен кивалтэ ни, 1960-тӥ-70-тӥ аръёсысь гуръёсты шудытэ.- Туннэ ке но уг оскиськы на, премие киям ни шуыса. бӧрсьысь бӧрсе 4 ар џоже конкурсэ пыриськи уго. Туэ удалтӥз, - шуэ Илья Анатольевич. - Туала арын коллективез возьыны шуг ни. Кытчы ке концертэн потон понна но аслыд уксё шедьтоно ук. Инструментъёсты но выльдоно. Премие отчы ик кошкоз, дыр, ай.Пусъемын на Вавож ёросысь «Гербер» фольклор ансамбльысь Ольга Сурчакова - сям-йылолъёсты азинтыны быгатэменыз паймытъя. Нош Дэбес ёросысь кибашлыослэн юртысьтызы Надежда Белослудцева киужъёсыныз абдратъя, чебересь удмурт шӧмо дэремъёс вуре, киужъя кружок нуэ.Ваньзы ик таос сцена вылэ оскытэкгес кадь тубизы: та быдӟа вормонлы ӧм оске, пе, вал. Быдэс зал тыр люкаськем калык юн чабиз соослы.- Тӥ азьланяз но вормонъёс басьтыны кужым но мылкыд сётӥськоды. Тӥтэк одӥг ужрад но уг ортчы. Тау тӥледлы, - заллы вазиськиз Кун Кенешлэн Тӧроез Владимир Невоструев, Балезино ёросысь искусствоосъя нылпи школаысь дышетӥсез Елена Даниловаез но Пичи Пургалась Вуж Мӧньяысь киужъя юртысь методистэз Василий Мишинэз Кун Кенешлэн данъян грамотаеныз пусйыкуз.Праздникенызы сӥлы карыса, культура удысын ужасьёслы Удмурт театрысь артистъёс П. Каратыгинъя пуктэм «Таинственный ящик» спектакль возьматӥзы.Елена Сараматова Теги: Признание даноадямиос культураудыс ужрад  